

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

................................................................................................................................................

**ЗАКОНОДАВНО-ПРАВНО ОДЈЕЉЕЊЕ**

**ОДСЈЕК ЗА РАД СА ПОСЛАНИЦИМА**

**Број: 02/4.02-1429/17**

**Датум: 20. јул 2017. године**

# КОМПАРАТИВНА АНАЛИЗА ЗАКОНСКИХ И ДРУГИХ АКАТА ИЗ ОБЛАСТИ ПЕНЗИЈСКОГ И ИНВАЛИДСКОГ ОСИГУРАЊА СА ПОСЕБНИМ ОСВРТОМ НА ОДРЖИВОСТ ПОСТОЈЕЋЕГ СИСТЕМА (МЕЂУ)ГЕНЕРАЦИЈСКЕ СОЛИДАРНОСТИ

**ИСТРАЖИВАЊЕ ПРИПРЕМИЛА:**

**Драгана Гогић**

**Истраживање не одражава званичан став Народне скупштине Републике Српске**

# САДРЖАЈ

[УВОД 3](#_Toc529358837)

[РЕПУБЛИКА СРПСКА 4](#_Toc529358838)

[ФЕДЕРАЦИЈА БОСНЕ И ХЕРЦЕГОВИНЕ 5](#_Toc529358839)

[РЕПУБЛИКА СРБИЈА 7](#_Toc529358840)

[РЕПУБЛИКА ХРВАТСКА 8](#_Toc529358841)

[ЗАКЉУЧАК 11](#_Toc529358842)

[ИЗВОРИ ПОДАТАКА 12](#_Toc529358843)

# УВОД

Тема истраживања је формулисана на основу тражених података садржаних у захтјеву за истраживањем. Ријеч међугенерацијска је у наслову теме и на појединим мјестима у тексту написана: (међу)генерацијска како би се, поштујући правила писања, истакла разлика међу системима који солидарност препознају као генерацијску или међугенерацијску.

Солидарност представља повезаност и узајамну сарадњу или помоћ између појединаца и група током тешких животних ситуација или природних катастрофа. Друштвену солидарност социолог Емил Диркем одређује као моралну појаву којом се изражава општи став хуманости, међусобне помоћи, разумијевања и узајамности.

Када кажемо (међу)генерацијска солидарност, мислимо на сложен систем односа између особа различитих генерација унутар породице и друштва.

Једна од најзначајних карактеристика друштвених заједница региона у којем живимо је демографско старење. Према подјели Свјетске здравствене организације у старије особе убрајамо особе од 60 до 75 година, у старе особе од 76 до 90 година и у врло старе особе, старије од 90 година живота. Старење становништва је природан процес и може се стећи утисак да и не постоји значајнији разлог за забринутост. Међутим, демографске анализе и пројекције указују на повећавање броја старијих особа у укупној популацији, у односу на број новорођених. Организација Уједињених нација је 2015. године објавила податак да број особа старијих од 60 година у укупној популацији износи 901 милион, а очекује се да ће до 2050. године тај број бити преко 2 милијарде. То значи да би број особа старијих од 60 година могао премашити број особа до 15 година животне старости.

Напредак науке и медицине, као и стил живота савременог доба омогућава човјеку оба пола да живи дуже, здравије и активније. Како свако жели да живи и стари на такав начин, питање старења није изоловано питање, јер утиче на рад, запошљавање, образовање, пензиони систем, личне финансије, приступ здравственим и социјалним услугама и услугама транспорта, на потрошњу, партиципацију, међугенерацијску солидарност и привредни раст.

Истраживање је засновано на анализи законских и других прописа који третирају пензијско и инвалидско осигурање у Републици Србији, Републици Хрватској, Федерацији Босне и Херцеговине и Републици Српској.

# РЕПУБЛИКА СРПСКА

Закон о пензијском и инвалидском осигурању[[1]](#footnote-1) разликује осигураника у обавезном и у добровољном осигурању. Права из пензијског и инвалидског осигурања су: за случај старости-старосна пензија, за случај инвалидности (распоређивање на друго радно мјесто, преквалификација или доквалификација, новчане накнаде у вези са смањеном радном способношћу, инвалидска пензија) и за случај смрти осигураника, односно корисника старосне или инвалидске пензије-породична пензија, под условима прописаним законом. У Републици Српској постоји систем и обавезног и добровољног осигурања. Новчани износ за исплату најниже пензије не може бити мањи од 50% од просјечне плате исплаћене за мјесец децембар претходне године. Усклађивање пензија се врши од 2013. године, према проценту промјене просјечне нето плате у Републици Српској у претходној години. Трансфери из буџета Фонду пензијског и инвалидског осигурања износе око 24,9%. Стопа доприноса износи 18,5%, док је у Федерацији Босне и Херцеговине 24,64%, Републици Србији 26 % и Републици Хрватској 20%.

Законом о остваривању права на старосну пензију професионалних војних лица[[2]](#footnote-2) уређује се остваривање права на старосну пензију професионалних војних лица која су професионално осигурана на пензијско и инвалидско осигурање у Републици Српској.

У остваривању права на пензијско и инвалидско осигурање у примјени је и Закон о општем управном поступку[[3]](#footnote-3), као и Закон о доприносима[[4]](#footnote-4) и Закон о пореском поступку[[5]](#footnote-5).

На интернет страници Фонда за пензијско и инвалидско осигурање Републике Српске[[6]](#footnote-6) доступан је преглед споразума о социјалном осигурању које је бивша Југославија, те Босна и Херцеговина закључила са земљама у свијету, ради заштите права грађана који у тим земљама привремено, повремено или стално бораве и раде.

Реформа система пензијског и инвалидског осигурања у Републици Српској започела је 2000. године, параметарском реформом, са циљем успостављања финансијске одрживости пензијског система. Инструмент за постизавање циља представљало је пооштравање услова за остваривање права на пензију, како би се зауставио раст броја корисника, као и промјена начина обрачуна пензијског основа за одређивање висине пензије зависно о стручној спреми. Посебним прописом Високи представник у Босни и Херцеговини је одредио да се пензије исплаћују у износу који зависи од расположивих средстава за исплату пензија, према мјесечном исплатном коефицијенту (члан 162. Закона о пензијском и инвалидском осигурању). Ефекти ових промјена су били: заустављање раста корисника и финансијска одрживост и ликвидност Фонда за пензијско и инвалидско осигурање Републике Српске, у дијелу остваривања услова за исплату пензија у износима који су у складу са расположивим средствима за исплату пензија. У периоду 2008–2010. година урађене су студије и Приједлог стратегије реформе пензијског система, који су представљали стратешки оквир за спровођење циљева: успостављања адекватних пензија, повећања броја корисника пензија, одржавање финансијске стабилности и дугорочне одрживости исплате пензија, ради грађења снажног пензијског система и враћања повјерења пензионера у систем[[7]](#footnote-7). Законски оквир обухватао је доношење Закона о пензијском резервном фонду Републике Српске[[8]](#footnote-8) 2008. године, Закона о добровољним пензијским фондовима и пензијским плановима[[9]](#footnote-9) 2009. године, као и новог Закона о пензијском и инвалидском осигурању[[10]](#footnote-10) 2011. године. Доношење овог закона имало је за циљ даље провођење параметарске реформе, уз уважавање економских и демографских детерминанти. У закон су уграђени и прописи Европске уније, јер материју Закона као примарни извор уређује Уговор о функционисању Европске уније[[11]](#footnote-11).

Институционални оквир реформе система је резултирао да се у оквиру Пореске управе Републике Српске успостави Јединствен систем регистрације, контроле и наплате доприноса, чиме се повећала ефикасност у систему наплате доприноса. Ипак, овај дио систем се данас налази пред великим изазовима због нередовности уплата и висине пријављене основице за обрачун доприноса. Надаље, у оквиру Министарства финансија формиран је организациони дио задужен, између осталог, и за праћење функционисања пензијског система.

Доношењу новог Закона о пензијском и инвалидском осигурању претходило је усвајање Стратегије реформе пензијског система у Републици Српкој [[12]](#footnote-12) у Народној скупштини Републике Српске 18. маја 2010. године.

# ФЕДЕРАЦИЈА БОСНЕ И ХЕРЦЕГОВИНЕ

Законом о пензијском и инвалидском осигурању Федерације Босне и Херцеговине[[13]](#footnote-13) је одређено да се обавезним пензијским и инвалидским осигурањем осигураницима осигуравају права у случају инвалидности, старости и смрти. Законом је предвиђен институт добровољног пензијског и инвалидског осигурања за лица која нису обавезно осигурана.

Права из обавезног осигурања су: право на старосну, инвалидску и породичну пензију, те право осигураника са промијењеном радном способношћу. Овим законом је одређено и да се средства за пензијско и инвалидско осигурање осигуравају из доприноса и других извора. Законом о доприносима[[14]](#footnote-14) се уређује систем обавезних доприноса. Обавезни доприноси су начини финансирања, између осталих и обавезног пензијског и инвалидског осигурања. Федерација Босне и Херцеговине има и Закон о организацији пензијског и инвалидског осигурања [[15]](#footnote-15) којим се уређују органи управљања и њихове надлежности. Послове из пензијског и инвалидског осигурања обавља Федерални завод за пензијско и инвалидско осигурање.

Економски моментум Федерације Босне и Херцеговине је одређен ниским бруто домаћим производом, високом стопом незапослености, високим трговинским дефицитом и високим степеном неформалне економске активности. У периоду након 1996. године, Босна и Херцеговина, односно Федерација Босне и Херцеговине је добила инострану донаторску помоћ од преко шест милијарди долара у периоду 1996–2002. година[[16]](#footnote-16). Улагања у економске активности износила су мање од 10%. Након 2000. године овај вид помоћи се смањује, а започињу задуживања по кредитима код међународних финансијских институција. Званична стопа незапослености укључује број особа које су регистроване код Завода за запошљавање[[17]](#footnote-17). То значи да се стварна процјена незапослености креће од 24% до 32%.

Према подацима Федералног завода за пензијско и инвалидско осигурање[[18]](#footnote-18) у редовној исплати пензија у јуну 2017. године регистровано је 409.698 пензионера са просјечном пензијом од 371, 52 КМ.

Потребно је истаћи да Закон о пензијском и инвалидском осигурању из 1998. године представља први корак у промјени пензијског и инвалидског система у Федерацији Босне и Херцеговине. Законом је извршена значајна рестрикција права чиме је осигурано да се из текућих доприноса не финансирају права социјалног карактера, него само права која проистичу из рада и осигурања. Промијењени су и услови за стицање старосне пензије, односно помјерена је граница за пет година навише и за године старости и за године стажа. И пензијски основ је мијењан, па је тако 2005–2015. повећаван сваку годину, а од 2015. утврђује се на основу просјека плата за укупан стаж осигурања. Ради финансијске одрживости система пензијског и инвалидског осигурања, извршено је усклађивање пензија. Ипак, систем је под доминантним утицајем старења становништва и ниске стопе економске активности становништва.

Систем пензијског и инвалидског осигурања има и друге проблеме: разједињену и неефикасну евиденцију података о онима који су обавезни плаћати доприносе, неадекватну материјалну и техничку опремљеност надлежних завода и министарстава у подручју информационих технологија, недовољно обучен и недовољно едукован кадар за праћење развоја опште економске анализе и политике, те одсуство постојања стратешких планова за спровођење законодавне структуре реформе. Федерација Босне и Херцеговине се додатно бори и са појавом редовности плаћања доприноса и повезивања радног стажа.

С обзиром на речено, приоритети реформе пензијског и инвалидског система у Федерацији Босне и Херцеговине могли би бити јачање постојећег система солидарности и обезбјеђење дугорочне финансијске одрживости система.

# РЕПУБЛИКА СРБИЈА

Пензијско и инвалидско осигурање у Републици Србији обухвата обавезно и добровољно пензијско и инвалидско осигурање. Законом о пензијском и инвалидском осигурању[[19]](#footnote-19) се уређује обавезно пензијско и инвалидско осигурање, као и осигурање за лица која нису обавезно осигурана, а укључила су се у обавезно осигурање. Добровољно пензијско и инвалидско осигурање је осигурање којим се, по основу уговора, могу обезбиједити права за случај старости, инвалидности, смрти и тјелесног оштећења, или већи обим тих права од обима утврђеног законом, као и друга права из овог осигурања. Права из пензијског и инвалидског осигурања су лична и стичу се и остварују зависно од дужине улагања и висине основице на коју је плаћен допринос за пензијско и инвалидско осигурање и уз примјену начела солидарности. Средства за пензијско и инвалидско осигурање, односно права, обезбјеђују се, односно остварују код републичког фонда за пензијско и инвалидско осигурање. Средства Фонда се обезбјеђују у складу са Законом о доприносима за обавезно социјално осигурање[[20]](#footnote-20). Обвезници доприноса за пензијско и инвалидско осигурање су осигураници, у складу са законом који уређује систем обавезног пензијског и инвалидског осигурања[[21]](#footnote-21).

Република Србија од 2001. године биљежи констатан тренд пада запослености и све већи број особа корисника права из пензијског и инвалидског осигурања. Према подацима из 2015. године запослени већ сада не могу да зараде довољно да би подмирили потребе фонда за исплату пензија, те држава дотира 40% потребног новца[[22]](#footnote-22). Негативан однос броја запослених и пензионера је услиједио због неповољних демографских трендова, опадања запослености, ниске старосне границе за одлазак у пензију, раширене праксе пријевременог одласка у пензију, али и издашне политике одобравања бенефицираног радног стажа.

Пензијски систем Србије састоји се од обавезног јавног пензионог фонда (Републички фонд за пензијско и инвалидско осигурање) и већег броја добровољних приватних пензијских фондова. Одрживост постојећег система је упитна. Потребне су додатне мјере за обезбјеђење финансијске одрживости система: „једнократно смањење пензија у циљу елиминације негативних ефеката мјера из 2008. године, које би обухватило све пензије веће од минималне, замрзавање номиналних пензија током периода 2015-2017. година, избор адекватног правила индексације општег бода и пензија, одређивање минималног односа пензија и зарада на одрживом нивоу, смањивање распона између минималних и максималних пензија, побољшање наплате доприноса. Важан елемент реформи је повећање прерасподјеле од богатијих ка сиромашнијим пензионерима.“[[23]](#footnote-23) Овим повећањем би се смањио распон између минималне и максималне пензије, и то кроз повећање минималне. На овај начин би се и остварила социјална функција јавног фонда пензијског и инвалидског осигурања, односно спријечило сиромаштво у старости.

Раније је споменуто да постоје добровољни приватни пензијски фондови. Закон о добровољним пензијским фондовима и пензијским плановима[[24]](#footnote-24) донесен је у Србији 2005. године. Начела на којима се ови фондови заснивају су: добровољност чланства, расподјела ризика улагања, равноправност чланства, јавност рада, акумулација средстава. Добровољним пензијским фондом управља друштво за управљање фондом.

У априлу мјесецу 2017. године исплаћене су пензије у проценту од 62,1% у групи старосних пензија, породичних 20,5%, а инвалидских 17,4%.[[25]](#footnote-25)

У Републици Србији се примјењује Закон о привременом уређивању начина исплате пензија[[26]](#footnote-26) којим се уређује начин обрачуна висине пензија са прописаним коефицијентима. Допуном Закона[[27]](#footnote-27) прописано је увећање пензија одређених разреда, са назначеним периодом почетка обрачуна и висином процента за усклађивање пензија утврђеног законом којим се уређује буџетски систем.

# РЕПУБЛИКА ХРВАТСКА

Систем пензијског осигурања у Републици Хрватској чини: 1. обавезно пензијско осигурање на основу генерацијске солидарности (Хрватски завод за пензијско осигурање се стара о примјени обавезног пензијског осигурања. Ово је први стуб пензионог осигурања у оквиру којег се осигураницима, на начелима солидарности и узајамности, осигуравају права у случајевима старости, инвалидности и тјелесног оштећења, а члановима њихових породица права у случају смрти осигураника, односно корисника пензије); 2. обавезно пензијско осигурање на основу капитализоване штедње (други стуб система) и 3. добровољно пензијско осигурање на основу индивидуалне капитализоване штедње (трећи стуб система). Законом о пензијском осигурању [[28]](#footnote-28) утврђено је да пензије могу бити: старосна, пријевремена старосна, инвалидска, привремена инвалидска и породична. Такође у правни поредак Републике Хрватске пренесена је Директива Вијећа 97/81/ЕЗ од 15. децембра 1997. године о Оквирном споразуму о раду с непуним радним временом. Република Хрватска има потписане међународне уговоре о социјалном осигурању са земљама Европе, Канадом, Аустралијом и Уједињеним Краљевством Велике Британије и Сјеверне Ирске, којима се штите права њених грађана који су запослени или бораве у иностранству. Међународни уговори су дио унутрашњег правног поретка, а по правној су снази изнад закона (*lex specialis*), односно имају предност пред домаћим законодавством. Реформа пензијског система у Републици Хрватској започела је почетком 21. вијека у циљу стварања личне имовине као основице за исплату пензија будућих пензионера.

Такође, циљ је био и створити нову и о јавним финансијама независну основицу за исплату пензија. Одлуку о преласку на капитализовани пензијски систем условила су неповољна демографска кретања и немогућност буџетског финансирања будућих пензија. Реформа пензијског система другог стуба уређена је Законом о обавезним пензионим фондовима[[29]](#footnote-29), Законом о добровољним пензионим фондовима[[30]](#footnote-30), Законом о пензионим осигуравајућим друштвима[[31]](#footnote-31) и Законом о прикупљању, обради, повезивању коришћењу и размјени података о пријемима и јавним давањима по осигураницима[[32]](#footnote-32), те низом подзаконских аката. У пензијске фондове другог стуба обавезно су учлањивани сви осигураници млађи од 40 година, док су осигураници између 40 и 50 година старости могли бирати хоће ли остати у старом систему или се придружити новом. Основано је седам обавезних пензијских фондова, данас их је четири.[[33]](#footnote-33) Прве пензије другог стуба почеле су се исплаћивати 2007. године. Постоје неке идеје о потреби укидања другог стуба. Присутне су и критике државних подстицајних средства за трећи, добровољни стуб пензијског система, који је саставни дио реформе. Подаци показују[[34]](#footnote-34) да је у Републици Хрватској на десет особа у радно способној популацији, 2,6 особа старијих од 65 година, док 10 запослених издваја давања за осам пезионера. Ипак, пензијски систем као такав и у будућности ће бити одржив јер су пензије релативно ниске (крећу се у просјеку око 40% просјечне плате), држава је гарант износу пензије јер се евентуални износ који недостаје надокнађује из буџета. Пензијска формула је таква да ће се однос пензија и плата из првог стуба наставити смањивати, јер се повећава број младих који одлазе тражити посао изван граница Хрватске, па самим тим је за очекивати да у неког скоријој будућности неће бити довољан број осигураника који би били у могућности финансирати пензије из система генерацијске солидарности. Резултат оваквог тренда би могао бити додатни притисак на буџет, али би исплати пензија остала извјесна. Ипак, од укупног броја пензионера, који је крајем 2012. године износио 1.217.692, повлашћене пензије (пензионери борци, академици, научници) је примило 13,6% пензионера, а инвалидске 20%.[[35]](#footnote-35)

# ЗАКЉУЧАК

Старење популације је резултат сложеног утицаја смањења стопе фертилитета и повећања дужине трајања живота. Изазови са којима се суочавају пензијски системи представљени у овом раду у директној су вези са наведеним демографским показатељима и пројекцијама за будућност. Додамо ли томе сложеност потешкоћа са којима се суочавају друштва у транзицији, а може се рећи да су то земље обухваћене овим истраживањем, закључак је недвосмислен. У односу на популацију у радној доби, видљиво је да ће све већи број старијих особа примати пензије.

Како се давања за пензијско и инвалидско осигурање дијелом финансирају из доприноса на плате, питање је колико дуго пензијски системи могу као такви опстати. Проблем сваке државе и јесте пронаћи начин како постићи редовну и сигурну исплату права из пензијског и инвалидског осигурања.

Одрживост система пензијског и инвалидског осигурања могла би се покушати ријешити и кроз однос права и одговорности, и давалаца и носилаца права.

Како је међугенерацијска/генерацијска солидарност ствар моралног, етичког и људског уопште, можда би било добро почети размишљати о начинима солидарне расподјеле онога чиме располажемо, а да се оно што ће тек доћи или неће остави за дјелидбу када постане извјесно.

# ИЗВОРИ ПОДАТАКА

Закон о пензијском и инвалидском осигурању („Службени гласник Републике Српске“, бр. 134/11, 82/13 и 103/115)

Закон о остваривању права на старосну пензију професионалних војних лица („Службени гласник Републике Српске“, број 63/14)

Закон о општем управном поступку („Службани гласник Републике Српске“, бр. 13/02, 87/07 и 50/10)

Закон о доприносима („Службени гласник Републике Српске“, бр. 116/12 и 103/15)

Закон о пореском поступку („Службени гласник Републике Српске“, бр. 102/11, 108/11, 67/13 и 31/14)

Закон о пензијском резервном фонду Републике Српске („Службени гласник Републике Српске“, број 73/08)

Закон о добровољним пензијским фондовима и пензијским плановима („Службени гласник Републике Српске“, број 13/09)

Закон о пензијском и инвалидском осигурању Федерације Босне и Херцеговине („Службене новине Федерације БиХ“, бр. 29/98, 49/00, 32/01, 73/05, 59/06 и 4/09)

Закон о доприносима („Службене новине Федерације БиХ“, бр. 35/98, 54/00, 16/01, 37/01, 1/02, 17/06 и 19/08)

Закон о организацији пензијског и инвалидског осигурања Федерације БиХ („Федералне новине Федерације БиХ“, бр. 32/01 и 18/05)

Закон о пензијском и инвалидском осигурању („Службени гласник Републике Србије“, бр. 34/2003, 64/2004-Одлука УСРС, 84/2004-др. закон, 85/2005, 101/2005-др. закон, 63/2006-Одлука УСРС, 5/2009, 107/2009, 101/2010, 93/2012, 62/2013, 108/2013, 75/2014 и 142/2014)

Закон о доприносима за обавезно социјално осигурање („Службени гласник Републике Србије“, бр. 84/2004, 61/2005, 62/2006, 5/2009, 52/2011, 101/2011, 7/2012-усклађени дин.изн., 8/2013-усклађени дин.изн., 47/2013, 108/2013, 6/2014-усклађени дин.изн., 57/2014, 68/2014-др.закон, 5/2015-усклађени дин.изн., 11/2015, 5/2016-усклађени дин.изн. и 7/2017-усклађени дин.изн.)

Закон о добровољним пензијским фондовима и пензијским плановима („Службени гласник Републике Србије“, број 85/2005)

Закон о привременом уређивању начина исплате пензија („Службени гласник Републике Србије“, број 116/14)

Закон о допуни Закона о привременом уређивању начина исплате пензија („Службени гласник Републике Србије“, број 99/16)

Закон о мировинском осигурању („Народне новине“, број 157/13, 151/14, 33/15, 93/15 и 120/16)

Закон о обавезним мировинским фондовима („Народне новине“, број 19/14 и 93/15)

Закон о добровољним мировинским фондовима („Народне новине“, број 19/14)

Закон о мировинским осигуравајућим друштвима („Народне новине“, број 22/14)

Закон о прикупљању, обради, повезивању, кориштењу и размјени података о примицима и јавним давањима по осигураницима („Народне новине“, бр. 157/13, 154/14, 36/15 и 96/15)

Стратегија реформе пензијског система у Републици Српској („Службени гласник Републике Српске“, број 52/10)

Фонд за пензијско и инвалидско осигурање Републике Српске, *www.fondpiors.org*, приступљено 3. јула 2017. године

Централне банке БиХ, подаци, www.cbbh.ba, приступљено 3. јула 2017. године

Федерални завод за запошљавање, www.fzzz.ba, приступљено 3. јула 2017. године

Федерални завод за МИО-ПИО, Статистика, Структура пензија из редовне исплате за јуни 2017. године, [*www.fzmiopio.ba*](http://www.fzmiopio.ba), приступљено 3. јула 2017. године

Божана Шљивар, мр Далибор Томаш: Реформа пензијских система у Републици Српској, презентација, www.revicon.info/dokumenti/pdf, приступљено 3. јула 2017. године

Интердисциплинарни научно-теоријски часопис „Војно дело“, број 2/2015; стр. 254, 255. www.odbrana.mod.gov.rs, приступљено 3. јула 2017. године

Презентација „Јавно пензијско осигурање“, Економски факултет у Београду, www.ekof.bg.ac.rs, приступљено 3. јула 2017. године

Статистички месечни билтен Републичког фонда за пензијско и инвалидско осигурање Републике Србије за месец април 2017. године, www.pio.rs, приступљено 3. јула 2017. године

Удружења мировинских фондова, подаци, www. mirovinskifondovi.hr, приступљено 3. јула 2017. године

Маријан Матковић, 25. сијечња 2016. године: Анализа мировинског сустава: Хоће ли нас чекати наше мировине?, *www.lupiga.co*m, приступљено 3. јула 2017. године

Чланак са интернет странице Новог свјетског поретка од 10. септембра 2013. године, [*www.novi-svjetski-poredak.co*m](http://www.novi-svjetski-poredak.com), приступљено 3. јула 2017. године

1. Закон о пензијском и инвалидском осигурању („Службени гласник Републике Српске“, бр. 134/11, 82/13 и 103/115). [↑](#footnote-ref-1)
2. Закон о остваривању права на старосну пензију професионалних војних лица („Службени гласник Републике Српске“, број 63/14). [↑](#footnote-ref-2)
3. Закон о општем управном поступку („Службани гласник Републике Српске“, бр. 13/02, 87/07 и 50/10). [↑](#footnote-ref-3)
4. Закон о доприносима („Службени гласник Републике Српске“, бр. 116/12 и 103/15). [↑](#footnote-ref-4)
5. Закон о пореском поступку („Службени гласник Републике Српске“, бр. 102/11, 108/11, 67/13 и 31/14). [↑](#footnote-ref-5)
6. Фонд за пензијско и инвалидско осигурање Републике Српске, *www.fondpiors.org* [↑](#footnote-ref-6)
7. Божана Шљивар, мр Далибор Томаш: Реформа пензијских система у Републици Српској, презентација. [↑](#footnote-ref-7)
8. Закон о пензијском резервном фонду Републике Српске („Службени гласник Републике Српске“, број 73/08). [↑](#footnote-ref-8)
9. Закон о добровољним пензијским фондовима и пензијским плановима („Службени гласник Републике Српске“, број 13/09). [↑](#footnote-ref-9)
10. Закон о добровољним пензијским фондовима и пензијским плановима („Службени гласник Републике Србије“, број 85/2005). [↑](#footnote-ref-10)
11. *Treaty on the Functioning of the European Union, Title I, Categories and Areas of Union Competence, Article 4 (2) (b); Title IV, Free Movement of Persons, Services and Capital Chapter 1, Workers, Art. 45-48; Title IX Employment, Art. 145-150; Title X, Social Policy, Art.* 151-161 [↑](#footnote-ref-11)
12. Стратегија реформе пензијског система у Републици Српској („Службени гласник Републике Српске“, број 52/10) [↑](#footnote-ref-12)
13. Закон о пензијском и инвалидском осигурању Федерације Босне и Херцеговине („Службене новине Федерације Бих“, бр. 29/98, 49/00, 32/01, 73/05, 59/06 и 4/09). [↑](#footnote-ref-13)
14. Закон о доприносима („Службене новине Федерације БиХ“, бр. 35/98, 54/00, 16/01, 37/01, 1/02, 17/06 и 19/08). [↑](#footnote-ref-14)
15. Закон о организацији пензијског и инвалидског осигурања Федерације БиХ („Федералне новине Федерације БиХ“, бр. 32/01 и 18/05). [↑](#footnote-ref-15)
16. Интернет страница Централне банке БиХ, подаци. [↑](#footnote-ref-16)
17. Федерални завод за запошљавање. [↑](#footnote-ref-17)
18. Интернет страница Федералног завода за МИО-ПИО, Статистика, Структура пензија из редовне исплате за јуни 2017. године. [↑](#footnote-ref-18)
19. Закон о пензијском и инвалидском осигурању („Службени гласник Републике Србије“, бр. 34/2003, 64/2004-Одлука УСРС, 84/2004-др. закон, 85/2005, 101/2005-др. закон, 63/2006-Одлука УСРС, 5/2009, 107/2009, 101/2010, 93/2012, 62/2013, 108/2013, 75/2014 и 142/2014). [↑](#footnote-ref-19)
20. Закон о доприносима за обавезно социјално осигурање („Службени гласник Републике Србије“, бр. 84/2004, 61/2005, 62/2006, 5/2009, 52/2011, 101/2011, 7/2012-усклађени дин.изн., 8/2013-усклађени дин.изн., 47/2013, 108/2013, 6/2014-усклађени дин.изн., 57/2014, 68/2014-др. закон, 5/2015-усклађени дин.изн., 11/2015, 5/2016-усклађени дин.изн. и 7/2017-усклађени дин.изн.) [↑](#footnote-ref-20)
21. Чл. 7 Закона о доприносима за обавезно социјално осигурање: запослени; изабрана, именована и постављена лица која остварују разлику зараде, односно плате; лица која обављају повремене и привремене послове по уговору закљученом непосредно са послодавцем, односно преко задруге, осим лица до навршених 26 година живота ако су на школовању; лица која остварују накнаду зараде по закону који уређује финансијску подршку породици са дјецом; лица која остварују накнаду зараде по закону који уређује обавезно здравствено осигурање; предузетници; оснивачи, односно чланови привредног друштва; пољопривредници; лица која остварују уговорену накнаду; самостални уметници; свештеници и верски службеници; лица која остварују новчану накнаду по закону који уређује запошљавање и осигурање за случај незапослености; домаћи држављани запослени у иностранству; лица укључена у обавезно осигурање, у складу са законом; други осигураници, у складу са законом који одређује систем обавезног пензијског и инвалидског осигурања. [↑](#footnote-ref-21)
22. Интердисциплинарни научно-теоријски часопис „Војно дело“, бр. 2/2015; стр. 254., 255. [↑](#footnote-ref-22)
23. Презентација „Јавно пензијско осигурање“, Економски факултет у Београду. [↑](#footnote-ref-23)
24. Као 10. [↑](#footnote-ref-24)
25. Статистички месечни билтен Републичког фонда за пензијско и инвалидско осигурање Републике Србије за месец април 2017. године. [↑](#footnote-ref-25)
26. Закон о привременом уређивању начина исплате пензија („Службени гласник Републике Србије“, број 116/14). [↑](#footnote-ref-26)
27. Закон о допуни Закона о привременом уређивању начина исплате пензија („Службени гласник Републике Србије“, бр. 99/16). [↑](#footnote-ref-27)
28. Закон о мировинском осигурању („Народне новине“, бр. 157/13, 151/14, 33/15, 93/15 и 120/16). [↑](#footnote-ref-28)
29. Закон о обавезним мировинским фондовима („Народне новине“, бр. 19/ 14 и 93/15). [↑](#footnote-ref-29)
30. Закон о добровољним мировинским фондовима („Народне новине“, број 19/ 14). [↑](#footnote-ref-30)
31. Закон о мировинским осигуравајућим друштвима („Народне новине“, број 22/14). [↑](#footnote-ref-31)
32. Закон о прикупљању, обради, повезивању, кориштењу и размјени података о примицима и јавним давањима по осигураницима („Народне новине“, бр. 157/13, 154/14, 36/15 и 96/15). [↑](#footnote-ref-32)
33. Интернет страница Удружења мировинских фондова, подаци. [↑](#footnote-ref-33)
34. Маријан Матковић, 25. сијечња 2016. године: Анализа мировинског сустава: Хоће ли нас чекати наше мировине? [↑](#footnote-ref-34)
35. Чланак са интернет странице Новог свјетског поретка од 10. септембра 2013. године. [↑](#footnote-ref-35)